ТЕК је загазио у пунолетство, а већ је добитник престижне међународне награде.

Стефан Веља, матурант новосадске гимназије „Јован Јовановић Змај“, постао је минулог викенда власник златне медаље за изум „тромб гард“, којим се такмичио на фестивалу проналазача „Еурека“, од 13. до 15. новембра, у Бриселу.

Његов патент за разбијање тромба у организму, презентован на Светском салону проналазака, истраживања и нових технологија, победио је у жестокој конкуренцији више од 40 иноватора у области заштите здравља.

Још помало збуњен и изненађен чињеницом да је сада освајач главне награде, симпатични Веља у разговору за „Новости“ стидљиво открива да, ипак, није имао претерано велика очекивања и да га је вест из Брисела силно обрадовала.

- Најсрећнији бих био када би овај патент почео да се примењује у лечењу пацијената са кардиоваскуларним проблемима и тиме буде спасено много живота - каже Веља, додајући да је на идеји „тромб гарда“ радио шест месеци. - Уверен сам да у Србији има пуно добрих стручњака, који би могли да раде на његовом усавршавању.

Објашњавајући принцип рада свог изума, регистрованог у националном Заводу за заштиту интелектуалне својине, млади Новосађанин предочава да је задатак „тромб гарда“, када се убаци у крвни суд, да заустави и разбије тромб и спречи фаталне последице. Вељин проналазак је величине стента, има електрични чип, а сама основа је од пластике, док је мрежа од легуре нитанола.

САСВИМ (НЕ)ОБИЧАН МОМАК

МАТУРАНТ Змај Јовине гимназије се спрема за факултет, али још није одлучио где ће студирати. Аплицирао је за Кембриџ, размишља и о студијама у Хелсинкију, а у опцији је и новосадски Природноматематички факултет. Жеља му је - физика. - Погрешно је мишљење да су особе заинтересоване за природне науке посвећене само учењу. Завршио сам и музичку школу, одсек клавир, а научио сам да свирам и гитару - истиче Стефан, напомињући да увек нађе времена за дружења и изласке са пријатељима и девојком, али и да се бави спортом. МАТУРАНТ Змај Јовине гимназије се спрема за факултет, али још није одлучио где ће студирати. Аплицирао је за Кембриџ, размишља и о студијама у Хелсинкију, а у опцији је и новосадски Природноматематички факултет. Жеља му је - физика. - Погрешно је мишљење да су особе заинтересоване за природне науке посвећене само учењу. Завршио сам и музичку школу, одсек клавир, а научио сам да свирам и гитару - истиче Стефан, напомињући да увек нађе времена за дружења и изласке са пријатељима и девојком, али и да се бави спортом.

На идеју да се упусти у проналазачку авантуру, матурант специјалног математичког смера чувене Јовине гимназије, како каже дошао када су његовом оцу Јовану откривена два тромба у нози. У глави му се врзмало неколико идеја, али се одлучио за ову, победничку.

- Разговарао сам са неколико кардиолога и они су ми објаснили неке корисне ствари из медицине - прича наш саговорник. - Много су ми помогли и другари из разреда и пријатељи, којима сам причао о својим идејама да начиним патент, и све њихове сугестије и мишљења сам веома уважавао. То ми је, као и подршка породице, пуно значило.

Без превеликих очекивања, али са потајном надом да ће „тромб гард“ привући пажњу, млади Новосађанин је у Брисел послао свој генијални рад, заједно са плакатом, који је дизајнирала мама Тања. Платили су котизацију 7.600 евра за фестивал, али за одлазак на светску смотру проналазача нису имали новца.

Када је прошле суботе зазвонио телефон у стану Вељиних, а представник „Еуреке“ за Балкан саопштио да је Стефан управо добио прву награду, његова мама није могла да поверује. Стефану, који је био у школи, одмах је послала СМС поруку на коју је одговорио са три упитника.

ОРДЕН И ЗВАЊЕ ВИТЕЗА

МЛАДИ проналазач осим Златне медаље у Бриселу, добио је и Орден првог реда Краљевине Белгије и звање витеза, и засад је најмлађи власник тог признања.

Новосадском матуранту је награду деоделило и румунско министарство за развој и иновације, као и московски Институт за иновације. У шесточланој екипи Србије на јуниорској научној олимпијади у Јужноафричкој Републици пре три године био је и Стефан Веља, тада ученик првог разреда, а са великог такмичења се вратио са бронзаном медаљом.

